Γνωμοδότηση της Οικονομικής και Κοινωνικής Επιτροπής σχετικά με την «Πρόταση κανονισμού (ΕΚ) του Συμβουλίου για την τέταρτη τροποποίηση του κανονισμού (ΕΚ) αριθ. 3699/93 για τον καθορισμό των κριτηρίων και των όρων των κοινοτικών παρεμβάσεων διαρθρωτικού χαρακτήρα στον τομέα της αλιείας, της υδατοκαλλιέργειας και της μεταποίησης και εμπορίας των προϊόντων τους» () (97/C 30/13)

Στις 5 Ιουνίου 1996 το Συμβούλιο αποφάσισε να ζητήσει, με βάση τα άρθρα 43 και 198 της Συνθήκης ΕΚ, τη γνωμοδότηση της Οικονομικής και Κοινωνικής Επιτροπής σχετικά με την παραπάνω πρόταση.

Το τμήμα γεωργίας και αλιείας, στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 18 Ιουλίου 1996 με βάση την εισηγητική έκθεση του κ. Little.

Κατά την 338η σύνοδο ολομέλειας της 25ης και 26ης Σεπτεμβρίου 1996 (συνεδρίαση της 25 Σεπτεμβρίου 1996) η Οικονομική και Κοινωνική Επιτροπή υιοθέτησε με 96 ψήφους υπέρ και 9 αποχές την ακόλουθη γνωμοδότηση.

1. Εισαγωγή

1.1. Ο κανονισμός (ΕΚ) αριθ. 3699/93 παρέχει μια γενική περιγραφή των παρεμβάσεων διαρθρωτικού χαρακτήρα στον τομέα της αλιείας, βάσει του χρηματοδοτικού μέσου προσανατολισμού της αλιείας (ΧΜΠΑ). Η πρόσφατη πρόταση της Επιτροπής αποσκοπεί σε τρεις ιδιαίτερες τροποποιήσεις του κανονισμού.

1.2. Επί του παρόντος, βάσει του κανονισμού, αποκλείεται ειδικά η συγχρηματοδότηση από το ΧΜΠΑ μέτρων υπέρ της προώθησης και αναζήτησης νέων δυνατοτήτων διάθεσης για τα προϊόντα της αλιείας και της υδατοκαλλιέργειας, σε περίπτωση που τα εν λόγω μέτρα αφορούν μια συγκεκριμένη χώρα ή περιφέρεια. Η Επιτροπή ισχυρίζεται ότι, ενώ στις περισσότερες περιπτώσεις, η ποιότητα των αλιευόμενων στη θάλασσα ειδών ιχθύων δεν εξαρτάται από τη ζώνη στην οποία αλιεύονται, ορισμένα είδη, ιδίως ιχθυοκαλλιέργειας, έχουν ιδιαίτερες ιδιότητες που απορρέουν από την περιοχή όπου εκτρέφονται και τις τεχνικές μεταποίησης που χρησιμοποιούνται. Σε αυτές τις περιπτώσεις, η αναφορά στη γεωγραφική προέλευση του προϊόντος ή στη ζώνη μεταποίησης παρέχει αντικειμενικές πληροφορίες στον καταναλωτή σχετικά με τις ποιότητες. Επομένως, η Επιτροπή προτείνει τώρα να διατεθεί βοήθεια και στον τομέα αυτό, υπό την προϋπόθεση ότι η προέλευση των προϊόντων έχει αναγνωρισθεί, δυνάμει του κανονισμού (ΕΚ) αριθ. 2081/92.

1.3. Ο κανονισμός (ΕΚ) αριθ. 3699/93 προβλέπει τη χορήγηση ενισχύσεων σε οργανώσεις παραγωγών για μέτρα που υπάγονται στην έννοια του άρθρου 7 του κανονισμού (ΕΚ) αριθ. 3759/92. Ένα νέο άρθρο 7 β του τελευταίου κανονισμού επεκτείνει τη χρηματική υποστήριξη για να καλύψει την εφαρμογή ενός σχεδίου που αποβλέπει να βελτιώσει την ποιότητα και την εμπορία των προϊόντων των σχετικών οργανώσεων. Η Επιτροπή προτείνει, για λόγους συνοχής, να γίνει μνεία για το νέο άρθρο στον κανονισμό (ΕΚ) αριθ. 3699/93.

1.4. Η Επιτροπή συνιστά ότι, εφόσον ο γεωργονομισματικός συντελεστής του Ecu δεν χρησιμοποιείται για τις παρεμβάσεις μέσω του ΧΜΠΑ, για λόγους σαφήνειας, χρειάζεται να τονισθεί τυπικά στον κανονισμό (ΕΚ) αριθ. 3699/93 ότι ο λογιστικός συντελεστής του Ecu είναι ο μόνος που χρησιμοποιείται από την 1η Ιανουαρίου 1994.

2. Γενικές παρατηρήσεις

2.1. Δεν είναι εύλογο να αποκλεισθεί η συγχρηματοδότηση από το ΧΜΠΑ μέτρων υπέρ της προώθησης νέων δυνατοτήτων διάθεσης όταν γίνεται αναφορά σε συγκεκριμένες χώρες ή περιφέρειες, σε περίπτωση που διαπιστώνεται ότι τα σχετικά αλιευτικά προϊόντα πράγματι έχουν ιδιαίτερες ιδιότητες που απορρέουν από το χώρο όπου εκτρέφονται και τις χρησιμοποιούμενες τεχνικές μεταποίησης. Συνεπώς, η ΟΚΕ επιδοκιμάζει κατ'αρχήν την πρόταση της Επιτροπής για διεύρυνση των όρων επιλεξιμότητας ώστε να συμπεριληφθούν προϊόντα των οποίων οι ιδιαίτερες ιδιότητες είναι αναγνωρισμένες. Εν τούτοις, δεν αρκεί η αναγνώριση αυτή να παρέχεται μόνο για τα προϊόντα των οποίων η προέλευση έχει καταχωρηθεί στο μητρώο, βάσει της σημερινής διατύπωσης του άρθρου 2 και του άρθρου 6 παράγραφος 3 του κανονισμού (ΕΚ) αριθ. 2081/92.

2.2. Η ανάγκη για συνοχή και σαφήνεια δικαιολογεί τις δύο άλλες τροποποιήσεις που προτείνει η Επιτροπή.

2.3. Με την επιφύλαξη του επιχειρήματος που αναπτύσσεται στο σημείο 3.2 κατωτέρω, η ΟΚΕ υποστηρίζει τις προτάσεις της Επιτροπής.

3. Ειδικές παρατηρήσεις

3.1. Στη γνωμοδότησή της () για την εφαρμογή του κανονισμού (ΕΚ) αριθ. 2081/92, η ΟΚΕ επιδοκίμασε την πρόταση σχετικά με την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων και υποστήριξε τη γενική προσέγγιση και το αντικείμενό της. Τα αλιευτικά προϊόντα δεν αποκλείονται, κατ'αρχήν, από το πεδίο της προστασίας αυτής 7 ωστόσο, παρατηρείται ότι κανένα από αυτά δεν έχει καταγραφεί μέχρι σήμερα στο μητρώο που προβλέπεται στο άρθρο 6 παράγραφος 3 του κανονισμού. Είναι πλέον αδύνατο να καταγραφεί, στο σχετικό μητρώο, οποιοσδήποτε ιχθύς που αλιεύεται στη θάλασσα, διότι δεν θα εκπλήρωνε το βασικό γεωγραφικό κριτήριο που καθορίζει το άρθρο 2 παράγραφος 2, ενώ η προθεσμία για υπαγωγή στην παρέκκλιση που προβλέπεται από τα άρθρα 2.4 και 2.7 έχει εκπνεύσει. Επομένως, η διεύρυνση των όρων επιλεξιμότητας αφορά μόνο τα είδη ιχθυοκαλλιέργειας, τα οποία εκπληρώνουν τα κριτήρια του άρθρου 2 παράγραφος 2.

3.2. Στις περιπτώσεις που τα προϊόντα, τα οποία παράγονται από ιχθύες που αλιεύονται στη θάλασσα, έχουν ιδιαίτερες ιδιότητες που μπορούν να αποδοθούν στις χρησιμοποιούμενες τεχνικές μεταποίησης και οι όροι για υπαγωγή στην παρέκκλιση του άρθρου 2 παράγραφος 4 πληρούνται, τα πρώτα δικαιούνται χρηματικής υποστήριξης μέσω του ΧΜΠΑ στον ίδιο βαθμό με τα είδη ιχθυοκαλλιέργειας. Η Επιτροπή αποδέχεται αυτή τη σκέψη στην αιτιολογική της έκθεση. Το τμήμα συνιστά όπως η Επιτροπή προτείνει στο Συμβούλιο μια κατάλληλη τροποποίηση του άρθρου 2.7 του κανονισμού (ΕΚ) αριθ. 2081/92 που θα προβλέπει ότι οι ιχθύες που αλιεύονται στη θάλασσα και δεν έχουν ιδιαίτερες ιδιότητες αλλά πληρούν τους όρους του άρθρου 2.4, δεν θα αποκλείονται από την επιλεξιμότητα για καταγραφή στο μητρώο.

Βρυξέλλες, 25 Σεπτεμβρίου 1996.

Ο Πρόεδρος της Οικονομικής και Κοινωνικής Επιτροπής

Carlos FERRER

() ΕΕ αριθ. C 178 της 21. 6. 1996, σ. 20.

() ΕΕ αριθ. C 269 της 14. 10. 1991, σ. 62.